Til Grundejerforeningen Bornholm.

Tak for møde d. 14. august 2015 kl. 15.30 til 16.30. Til mødet var fremmødt bestyrelsesmedlemmer fra grundejerforeningen samt undertegnede.

På mødet drøftedes fremgangsmåden i naturplejen, og undertegnede gjorde opmærksom på, at kommunen er plejemyndighed for kommunalt ejede og privat ejede arealer. Derfor har kommunen mulighed for at støtte naturplejen i det omfang kommunalbestyrelsen bevilliger penge. Da fællesarealet ligger i Natura 2000 område, skal plejen være i overensstemmelse med Natura 2000 planen.

Bestyrelsen forelagde historien bag plejen, og den fremsendte plan udarbejdet af Jørgen Stoltz i notat af 06-08-2015.

Ved en gennemgang af noget af arealet vurderede undertegnede, at den udførte pleje, herunder foryngelse af hedelyngen og bekæmpelse af Rynket Rose, har haft en særdeles god virkning, og at arealerne har en varieret og meget god naturtilstand.

Kommunen er enig i konklusionerne i Jørgen Stoltz notat, specielt at sent høslet, dvs. slåning og fjernelse af det afslåede, skal fremmes til afløsning af afpudsning med slagleklipper/brakpudser. Hensigten er at fjerne plantenæringsstoffer med høet. Stoltz anbefaler slåning af de mere næringsrige dele af arealet med højtvoksende græsser og urter. Herved bliver urte- og græsdækket mindre tæt, og der bliver plads til flere forskellige planter og dyr. Kommunen tilslutter sig anbefalingerne.

Kommunen foretrækker, at grundejerforeningen også fremover står for plejen af arealerne, men deltager gerne i et årligt møde med gennemgang af arealerne. Mødet kan evt. foregå i juni måned. Kommunen er indstillet på at se velvilligt på ansøgning om tilskud til opsamling og bortkørsel af afslået plantemateriale i lighed med de tilskud, som kommunen yder til andre grundejerforeninger til naturpleje.

Hvis grundejerforeningen ansøger, beder kommunen om, at det sker på baggrund af konkrete tilbud fra entreprenør/entreprenører.

Venlig hilsen

**Erich Wederkinch**

Biolog

Natur og Miljø

|  |  |  |
| --- | --- | --- |
|  |    | ODSHERRED KOMMUNE  I  NYVEJ 22  I  4573 HØJBYDIREKTE TELEFON: 59 66 60 89  I  AFDELINGSTELEFON: 59 66 60 50E-MAIL: [ertwe@odsherred.dk](https://mail.yousee.dk/compose.cgi?to=ertwe@odsherred.dk)  I  [www.odsherred.dk](http://www.odsherred.dk/)tænk på miljøet – behøver du at udskrive denne mail? |